text: 
  " Jeg har hele tiden kuldegysninger ned ad ryggen. Jeg frygter, der 
  er mange dræbte, " sagde en talsmand for politiet, Klaaf Wilting.
  
  Ulykken fandt sted i spisetiden ca. 18.45 i aftes, kort efter at 
  El-Al-flyet med tre besætningsmedlemmer og en kvindelig passager om bord
   lettede fra Amsterdams Schiphol lufthavn.
  
  Piloten meddelte pludselig kontroltårnet, at han havde motorproblemer og
   var tvunget til at vende om for at nødlande i Schiphol.
  
  " Jeg så flyet med næsen pegende nedad, venstre vinge op og højre 
  vinge ned ovre bag den flade bygning. Det røg ud af motorerne. 
  Piloten forsøgte at rette maskinen op  -  så kunne jeg ikke se mere,
   men pludselig var der gnister i luften, " siger øjenvidnet Peter de
   Neef.
  
  I Schiphol lufthavnen fulgte fly-ledelsen i kontroltårnet med rædsel 
  den dramatiske udvikling.
  
  " De kunne se en kæmpe ildkugle, " siger en ansat fra det 
  hollandske luftfartsselskab, KLM.
  
  Årsagen til motor-problemerne var ukendt i nat.
  
  
  
  